《寄深甫》
宋代·刘敞

往卜颍上居，徒爱颍上人。巢由节并世，管鲍必相亲。

而我与夫子，阡陌东西邻。正可白首游，岂计中道分。

人生莫自必，一别俄六春。入践西掖垣，出乘两朱轮。

佐时乏明略，来往徒纷纷。上愧洗耳翁，下惭图霸臣。

念欲投劾去，结茅复从君。摅我宿昔意，寄声谢水滨。

作者简介：刘敞（1019—1068）北宋史学家、经学家、散文家。字原父，一作原甫，临江新喻荻斜（今属江西樟树）。庆历六年与弟刘攽同科进士，以大理评事通判蔡州，后官至集贤院学士。与梅尧臣、欧阳修交往较多。为人耿直，立朝敢言，为政有绩，出使有功。刘敞学识渊博，欧阳修说他“自六经百氏古今传记，下至天文、地理、卜医、数术、浮图、老庄之说，无所不通；其为文章尤敏赡”，与弟刘攽合称为北宋二刘，著有《公是集》。